คัสโตเดียน

**คัสโตเดียน** (อังกฤษ; Custodian) คือสมาชิกหรือเจ้าหน้าที่ในหน่วยงานอาเดปตุส กุสโตเดส เป็นเหล่าทหารเหนือมนุษย์อันทรงเกียรติที่ทำหน้าที่เป็นทหารรักษาพระองค์แห่งสมเด็จพระจักรพรรดิแห่งมวลมนุษยชาติ ซึ่งพวกเขาจะประจำการอยู่ ณ เขตพระราชฐานในวังจักรวรรดิบนเทอร์รา

อาเดปตุส กุสโตเดสเปรียบเสมือนตัวตนของความแค้นขององค์จักรพรรดิ พวกเขาทำหน้าที่ปกป้องเจ้าแห่งมนุษยชาติด้วยจิตใจที่เด็ดเดี่ยวและทักษะที่ดีเลิศ และไม่ว่าการเฝ้าระวังนี้จะเป็นเพียงการยืนเฝ้าประตูวังอยู่เช่นนั้นไม่ไปไหนหรือเป็นการบุกถล่มโลกต่างดาวอันห่างไกล พวกเขาจะปฏิบัติหน้าที่เหล่านั้นโดยไม่ลังเล

อาเดปตุส กุสโตเดสประกอบด้วยทหารราบอาวุธหนักสามรูปแบบพื้นฐานคือผู้พิทักษ์คัสโตเดียน, พัศดีคัสโตเดียน และอัลเลรัสคัสโตเดียน

## ผู้พิทักษ์คัสโตเดียน

เมื่อชีลด์คอมปานีแห่งอาเดปตุส กุสโตเดสต้องออกไปสู้ศึกกับศัตรูแห่งมนุษยชาติ เหล่าผู้พิทักษ์คัสโตเดียนจะทำหน้าที่เป็นกำลังหลักของพวกเขา นักรบเหล่านี้เป็นทหารราบทั่วไปที่มีจำนวนมากกว่านักรบในตำแหน่งอื่นของอาเดปตุส กุสโตเดส แม้เพียงนักรบคนเดียวก็เปรียบได้ดั่งพลังแห่งความวินาศอันน่าเกรงกลัว ทุกกระสุนที่ยิงออกไปนั้นแม่นราวจับวาง ทุกการฟาดฟันนั้นประดุจดั่งเซียนดาบปรมาจารย์ ฝีเท้าแลสัมผัสรับรู้พร้อมศิลปะการต่อสู้ที่พร้อมจะทำให้ซากศพของศัตรูร่วงโรยเป็นใบไม้ร่วงแทบฝ่าเท้า แข็งแกร่งอย่างดุดัน ทนทานอย่างเหลือเชื่อ และไร้ซึ่งความขลาดและข้อกังขา เพียงแค่ผู้พิทักษ์คัสโตเดียนคนเดียวก็เทียบเท่าเหล่านักรบยอดฝีมือหลายคนของศัตรูมากมาย

ผู้พิทักษ์คัสโตเดียนนั้นแข็งแกร่งและหนักแน่นในทางตั้งรับและจะหยุดไม่อยู่หากพวกเขาเข้าโจมตี หน่วยรบของพวกเขานั้นไม่มีสมาชิกประจำ ซึ่งคัสโตเดียนแต่ละคนสามารถโยกย้ายไปมายังแต่ละหน่วยรบได้ก่อนการเริ่มปฏิบัติการครั้งใหม่ หรือแม้กระทั่งก่อนเริ่มการต่อสู้ครั้งใหม่ เนื่องด้วยคัสโตเดียนแต่ละคนนั้นมีกระบวนยุทธเป็นเอกเทศจากกันก็ได้ทำให้พวกเขาต่อสู้ร่วมกันในรูปแบบที่ไม่เป็นอันหนึ่งอันเดียวกันเฉกเช่นหน่วยรบทั่วไป พวกเขาขอเพียงแค่ได้ร่วมสู้เคียงบ่าเคียงไหล่ไปกับสหายที่เคารพ และเชื่อใจว่าพวกพ้องจะระวังหลังให้ตนเมื่อศัตรูรุกเข้าประชิดเท่านั้นก็เพียงพอ

เฉกเช่นกับอาเดปตุส กุสโตเดสทุกคน เหล่าผู้พิทักษ์คัสโตเดียนนั้นได้รับพระพลานุภาพจากองค์จักรพรรดิให้มาไหลเวียนอยู่ในตัวของพวกเขา รวมทั้งความคุ้มครองจากพระองค์ท่านที่รายล้อมกายของพวกเขาเฉกเช่นโล่กำบัง ตามธรรมเนียมแล้วนั้นพวกเขาจะใช้อาวุธที่เรียกว่าหอกผู้พิทักษ์ อันเป็นหอกง้าวสีทองที่หนักอึ้งจนต้องใช้คนธรรมดาหลายคนช่วยกันยกมันขึ้นมา อาวุธลูกผสมชิ้นนี้เป็นได้ทั้งดาบเสริมพลังที่สามารถผ่าร่างเคออสสเปซมารีนออกเป็นสองท่อนได้ และเป็นปืนโบลเตอร์เพื่อตอบโต้ภยันตรายจากระยะไกลได้อีกด้วย ในทางกลับกันผู้พิทักษ์คัสโตเดียนบางคนชื่นชอบที่จะเข้าสู่สมรภูมิด้วยดาบองครักษ์และโล่พายุมากกว่า ดาบองครักษ์ที่ว่านี้เป็นดาบใบกว้างที่มีขนาดใหญ่จนน่าเกรงกลัว ด้ามดาบที่มีขนาดใหญ่ของมันนั้นมีการติดตั้งปืนลำกล้องคู่ที่เรียกว่าโบลต์แคสเตอร์ไว้ด้วยทั้งสองด้าน ซึ่งทำให้พวกเขาสามารถสาดห่ากระสุนใส่ศัตรูในระยะใกล้ได้ และนี่ถือเป็นข้อพิสูจน์ถึงความแข็งแกร่งของเหล่าคัสโตเดียนได้ว่าพวกเขาแข็งแรงมากพอที่จะถือดาบเสริมพลังเล่มนี้ได้ด้วยมือข้างเดียว เมื่อใช้ดาบเล่มนี้คู่กับเครื่องป้องกันอันหนักแน่นเยี่ยงโล่พายุซึ่งเสริมความแข็งแกร่งด้วยอุปกรณ์สร้างโล่พลังงานแล้วนั้นก็ได้ทำให้เหล่าผู้พิทักษ์คัสโตเดียนสามารถฝ่าฟันกองทัพศัตรูได้อย่างง่ายดายแม้จะอยู่ท่ามกลางความวิบัติหายนะของศึกนั้น ๆ ก็ตาม

เพื่อความสมฐานะของพวกเขา หน่วยรบผู้พิทักษ์คัสโตเดียนสามารถเรียกรถถังประจัญบานยุคโบราณที่มีชื่อเรียกว่าแลนด์เรเดอร์อันทรงเกียรติให้ออกมานำทัพพวกเขาไปสู่สมรภูมิได้ ด้วยการรวมตัวกันของนักรบเทียบเท่าเทพเจ้าและจักรกลสงครามขนาดมหึมานี้ก็ได้เกิดเป็นความน่าสะพรึงกลัวอย่างยิ่ง และเมื่อหน่วยรบเช่นนี้หลายหน่วยรวมตัวกันเข้าสู่การต่อสู้แล้วนั้น แม้แต่ปีศาจเกราะหนักตัวสูงใหญ่เพียงใดก็ไม่สามารถทนทานต่อแรงพิโรธของพวกเขาได้

## พัศดีคัสโตเดียน

พัศดีคัสโตเดียนนั้นสามารถระบุได้จากเครื่องแต่งกายของพวกเขา โดยพวกเขาจะสวมผ้าคลุมหรือชุดคลุมทับเกราะของตนเอง ซึ่งสิ่งเหล่านี้เป็นเครื่องหมายของการเป็นทหารผ่านศึกของพวกเขานั่นเอง เนื่องด้วยพัศดีคัสโตเดียนทุกคนนั้นได้ผ่านประสบการณ์รับใช้องค์จักรพรรดิมาแล้วอย่างน้อยเป็นเวลาห้าร้อยปีเทอร์รา

พัศดีผู้ใดก็ตามที่มิได้ใช้หอกผู้พิทักษ์อันเป็นสัญลักษณ์ของพวกเขาแล้วนั้น ผู้นั้นมักจะถืออาวุธที่เรียกว่าขวานคาสเตลลัน อาวุธชิ้นนี้ถูกใช้คู่กับกระบวนยุทธที่สง่างามและดุดันอันเกิดจากผู้ใช้ที่ใช้พละกำลังอันล้นเหลือของตนเองควบคุ๋กับการเหวี่ยงขวานเล่มนี้ ก่อให้เกิดการเหวี่ยงขวานที่มีเสียงดังกึกก้องกัมปนาทที่รวดเร็วและทันท่วงทีซึ่งสามารถทลายการป้องกันของศัตรูและเข้าไปตัดหัวพร้อมทั้งแขนขาของพวกมันได้ชั่วหนึ่งพริบตา นอกจากนี้พวกเขายังสามารถระดมยิงห่ากระสุนโบลเตอร์ออกจากบริเวณด้ามจับของอาวุธของพวกเขาได้ ซึ่งจะเข้าทำลายเป้าหมายที่พยายามหนีจากคมมีดอันน่าสะพรึงกลัวของพวกเขา

เหล่าพัศดีเป็นที่รู้จักในสหายของพวกเขาว่าเป็นผู้สุขุมและเป็นผู้เฝ้าระวังที่มีความอดทนอย่างยิ่ง เมื่อได้รับชุดคลุมเหล่านี้อันเป็นเครื่องแสดงตำแหน่งของพวกเขามาแล้วนั้น พวกเขาจะแสดงคำสัตย์ปฏิญาณว่าจะต่อสู้ในฐานะของผู้พิทักษ์ที่ไม่สั่นคลอน เป็นปราการมีชีวิตแห่งออเรไมต์และเลือดเนื้อที่ศัตรูเจาะไม่เข้า คำสาบานตนนั้นจะถูกเขียนโดยคัสโตเดียนแต่ละคนด้วยมือของพวกเขาเองหลังจากการนั่งสมาธิเป็นเวลาหนึ่งปีเต็มบนหอคอยสูงชันนามว่ากาลโลวทาวเวอร์ในเขตวังหลวง การผิดคำสาบานนั้นถือว่าเป็นสิ่งเลวร้ายยิ่งกว่าความตายสำหรับนักรบเหล่านี้ และความมุ่งมั่นที่จะรักษาเกียรติของตนนั้นก็ถือเป็นกำลังหนุนให้กับเจตจำนงอันแข็งแกร่งของพวกเขาที่มีอยู่แล้วให้ก่อเกิดเป็นสิ่งที่น่ากลัวอย่างแท้จริง

## อัลเลรัสคัสโตเดียน

อัลเลรัสคัสโตเดียนจะเข้าสู่สนามรบด้วยความพิโรธอย่างว่องไวเพื่อตัดคอเหล่ากองทัพศัตรู โดยเฉพาะผู้บัญชาการกองทัพหรือหน่วยรบที่สำคัญ ในจุดแข็งที่สำคัญที่ต้องทำลายเพื่อเปิดทาง ไม่ว่าจะเป็นการบุกขึ้นยานรบของเหล่ากบฎหรือผู้ชุมนุมที่ชั่วร้ายก็สามารถถูกกำจัดลงได้แม้ว่าเขาจะถูกห้อมล้อมด้วยองครักษ์มากมาย นี่คือเหตุการณ์ที่จะเกิดขึ้นเมื่ออัลเลรัสคัสโตเดียนได้ถูกปล่อยตัวเข้าสู่การต่อสู้

นักรบเหล่านี้สวมชุดเกราะพิฆาตแบบฉบับอัลเลรัส ชุดเกราะทรงคุณค่าอย่างยิ่งที่ถูกสร้างขึ้นมาด้วยความปราณีต มันถูกขับเคลื่อนด้วยเครื่องกำเนิดพลังงานแม่เหล็ก ผนวกรวมกับตัวกระตุ้นระดับชั้นลีโอนัส และถูกสร้างขึ้นด้วยวิธีการสร้างแบบเกราะซ้อนสลับชั้นระหว่างออเรไมต์และอาดามันเทียม ทั้งหมดนี้ทำให้ชุดเกราะพิฆาตอัลเลรัสถือเป็นผลงานชิ้นโบว์แดงสำหรับงานสร้างชุดเกราะเลยก็ว่าได้ มันทำให้ผู้ที่สวมใส่นั้นสามารถเคลื่อนไหวได้อย่างคล่องแคล่วและเคลื่อนได้รวดเร็วจนใกล้ภาวะไร้แรงเสียดทาน อีกทั้งยังเสริมความแข็งแกร่งและความทนทาน นอกจากนี้ยังทำให้ผู้สวมใส่สามารถรอดพ้นจากอันตรายของแรงระเบิดจากกระสุนของปืนใหญ่มาโครแคนนอนได้อีกด้วย และเมื่อได้รับพรคุ้มครองจากองค์จักรพรรดิก็ได้ทำให้ชุดเกราะพิฆาตอัลเลรัสเหล่านี้ถือเป็นเกราะประจัญบานพกพาที่สร้างด้วยมือมนุษย์ที่มีประสิทธิภาพที่สุดในจักรวรรดิ สำหรับการต่อสู้ในศึกของเหล่าอัลเลรัสคัสโตเดียนนั้นพวกเขาก็ไม่ได้ต้องการอะไรที่น้อยไปกว่านี้อีกแล้ว

อาวุธของพวกเขานั้นถือได้ว่าเป็นเลิศเช่นเดียวกัน พวกเขาถือหอกผู้พิทักษ์ที่มีความสูงกว่ามนุษย์ปกติถึงสองเท่า หรือไม่ก็กวัดแกว่งขวานคาสเตลลันที่สามารถหั่นเหล่าเคออสลอร์ดออกเป็นสองท่อนได้ หรือแม้กระทั่งบั่นคอเหล่าไซเกอร์ของพวกออร์คได้ในการโจมตีเพียงครั้งเดียว เพื่อเป็นการเสริมกำลังให้กับอาวุธเหล่านี้ บรรดาอัลเลรัสคัสโตเดียนบางคนได้ติดตั้งเครื่องยิงระเบิดเบลิสตัสไว้ที่ท่อนแขนบนข้างซ้ายของพวกเขาด้วย อาวุธที่ใช้ระบบป้อนกระสุนด้วยตลับหอยโข่งนี้สามารถทำงานได้ด้วยเพียงความนึกคิด ซึ่งมันจะยิงกระสุนอันศักดิ์สิทธิ์ออกมาเป็นรูปแบบระเบิดเป็นวงรัศมีท่ามกลางกองทัพของศัตรู นอกจากนี้มันยังสามารถใช้เพื่อยิงระเบิดยับยั้ง (Concussion grenade) ได้อีกด้วย ซึ่งมันจะระเบิดออกมาพร้อมฝอยโลหะอิเล็กโทรเอ็กซอร์ซิสต์พร้อมทั้งเสียงดังกึกก้องและแสงสว่างจ้า ศัตรูเหล่าใดที่ได้พบเจอกับการระเบิดแบบนี้จะกระเด็นกระดอนจนตัวหมุน ประสาทสัมผัสจะผิดเพี้ยนไปท่ามกลางสมรภูมิรบ แม้แต่อาวุธของพวกเขาก็ไร้ค่า อีกครั้งอาจจะลงไปนอนแด้ดิ้นด้วยความเจ็บปวด ยุทโธปกรณ์เหล่านี้ช่วยให้อัลเลรัสคัสโตเดียนสามารถยับยั้งและเข้าสังหารเหล่าองครักษ์ของเป้าหมายได้อย่างรวดเร็ว ช่วยให้เป้าหมายที่แท้จริงถูกเผยออกมาต่อหน้าความพิโรธของพวกเขา

พวกเขาถูกคัดเลือกด้วยมือของนายพลกองแห่งอาเดปตุส กุสโตเดสจากเหล่าทหารกล้าที่ฮึกเหิมที่สุดจากจำนวนหนึ่งหมื่นนาย อัลเลรัสคัสโตเดียนเหล่านี้ยินดีอย่างยิ่งในโอกาสที่จะได้เข้าสู้ศึกที่อันตรายอย่างถึงที่สุด สัญชาตญาณนักฆ่าของพวกเขาแม่นยำเยี่ยงใบมีดที่ลับคมมาอย่างดี แรงพิโรธประดุจดั่งปลายหอกที่แหลมคม กระนั้นพวกเขาก็มิได้บ้าเลือดจนคลั่งไร้สติ ในขณะที่จอมยุทธระยะประชิดที่สุดแสนจะอันตรายหลายคนในกาแล็กซียอมให้ความเดือดดาลเป็นตัวขับเคลื่อนพวกเขา ทว่าอัลเลรัสคัสโตเดียนนั้นสามารถสะกดความเดือดดาลเหล่านี้ทั้งหมดให้อยู่ภายใต้เจตจำนงของตนเองไว้ได้ พวกเขาเข้าจู่โจมทุกครั้งด้วยความแข็งแกร่งอันน่ากลัว แต่มาพร้อมด้วยความแม่นยำที่แน่นอน

พวกเขามีความเป็นวีรบุรุษและดุดันเป็นอย่างมาก พวกเขาเป็นที่ทราบกันว่าเมื่อสถานการณ์บังคับพวกเขาจะแตกหน่วยรบออกจากกันโดยสิ้นเชิงหลังจากการจู่โจมในครั้งแรก หลังจากนั้นจึงเข้าล้อมตีขนาบข้างศัตรูที่เป็นเป้าหมาย อัลเลรัสคัสโตเดียนมักต่อสู้แบบโดดเดี่ยวเพื่อเข้าสังหารเป้าหมายที่สำคัญ ก่อให้เกิดความสับสนอลหม่านด้วยกองทัพที่คาดไม่ถึง และทำลายกระบวนทัพของศัตรูอย่างสิ้นเชิงได้เสียก่อนที่กองทัพอาเดปตุส กุสโตเดสกองทัพอื่น ๆ จะมาถึงเพื่อจบความขัดแย้งในครั้งนั้น ๆ ถือเป็นกลยุทธที่มีประสิทธิภาพสูง ซึ่งสูงถึงขนาดที่สามารถล้มป้อมปราการของพวกนอกรีตจากภายในมาได้แล้วมากกว่าหนึ่งครั้ง

### หมัดทองคำ

ไม่กี่ปีที่ผ่านมานี้กลุ่มของอัลเลรัสคัสโตเดียนกลุ่มหนึ่งได้รับการยกย่องนับถือในเรื่องของทักษะที่ทำให้พวกเขากลายเป็นพลทหารและเพชฌฆาตที่น่าสะพรึงกลัว พวกเขาเป็นที่รู้จักกันในชื่อว่าหมัดทองคำ ซึ่งมีผู้นำกลุ่มคือคัสโตเดียนผู้คงกระพันนามว่าเวเนียส อาร์คตูรอน-ทีบัส กลุ่มนี้ประสบความสำเร็จอย่างยิ่งในการใช้ความรุนแรงในนามแห่งองค์จักรพรรดิ และเป็นกลุ่มหมัดทองคำนี้เองที่เป็นผู้สะบั้นคอเหล่าสาวกลัทธิอุลก์เวิร์มของกลุ่มแพน-ซิเบอริก เป็นการจบเรื่องราวการชักใยอันบ้าบิ่นของเจ้าที่สอบสวนแดนล็อกซ์ตอส และนำไปสู่การกวาดล้างรังของเหล่ากบฎที่ตั้งอยู่ในสเปซฮัลก์นามว่าเลวีอาธานออฟอาโกนีส์ก่อนที่มันจะถึงเขตชายขอบระบบสุริยะ นักรบเหล่านี้ค่อนข้างแตกต่างจากคัสโตเดียนคนอื่น ๆ กล่าวคือพวกเขามักจะต่อสู้เคียงข้างกันมาเป็นระยะเวลาหลายทศวรรษสุริยะแล้ว ซึ่งพวกเขายืนยันว่าวิธีนี้เป็นการรับใช้พระจักรพรรดิได้ดีที่สุดในฐานะของพี่น้องร่วมศึกอันหนึ่งอันเดียวกัน สมาชิกอันเป็นที่เคารพอย่างเช่นเมนาสตัส เชม, พาร์ราดอน เฮลาสเตส และดาลัต ฮาป-อูราเมเดสต่างก็สู้เคียงบ่าเคียงไหล่กันเพื่อปราบปรามเหล่าอริราชศัตรูแห่งองค์จักรพรรดิ ซึ่งน้อยคนนักที่จะสงสัยในข้อกล่าวอ้างนี้

## ยุทโธปกรณ์

### ผู้พิทักษ์คัสโตเดียน

* **ชุดเกราะคัสโตเดียน**
* **หอกผู้พิทักษ์**
* **มิเซริโกร์เดีย**
* **ดาบองครักษ์ (แทนที่หอกผู้พิทักษ์)**
* **โล่พายุ (แทนที่หอกผู้พิทักษ์ ใช้คู่กับดาบองครักษ์)**

### พัศดีคัสโตเดียน

* **ชุดเกราะคัสโตเดียน**
* **ขวานคาสเตลลัน**
* **มิเซริโกร์เดีย**
* **หอกผู้พิทักษ์** **(แทนที่ขวานคาสเตลลัน)**

### อัลเลรัสคัสโตเดียน

* **ชุดเกราะพิฆาตแบบฉบับอัลเลรัส**
* **ขวานคาสเตลลัน**
* **เครื่องยิงระเบิดเบลิสตัส**
* **มิเซริโกร์เดีย**
* **หอกผู้พิทักษ์** **(แทนที่ขวานคาสเตลลัน)**

## แหล่งที่มา

* *Codex: Adeptus Custodes* (8th Edition), pp. 38-39, 61-62, 65